text: করোনা ভাইরাস টেলিভিশনে সাক্ষাৎকার দিলো! [ভিডিও] - The Dhaka Times
  মিশরের জাবের আল কারমুতি নামে জনৈক সাংবাদিক মিসরের আল হায়াত চ্যানেলে সম্প্রতি একটি শো শুরু করেছেন
  দি ঢাকা টাইমস্ ডেস্ক ॥ বিশ্বব্যাপি আজ এক মহা আতঙ্কের নাম করোনা। করোনা ভাইরাস একের পর এক কেড়ে নিচ্ছে বহু মানুষের প্রাণ। এবার সেই ভাইরাসকে নিয়ে একটি আরবী টিভি চ্যানেলে প্রতীকি সাক্ষাৎকার প্রকাশ করা হয়েছে!
  প্রাণঘাতি এই ভাইরাসটি নিয়ে বিশ্বব্যাপী যেমন আতঙ্ক বিরাজ করছে, রসিকতাও কম হচ্ছে না এটি নিয়ে। এবার মিশরের এক সাংবাদিক করোনা ভাইরাসের সাক্ষাৎকার নিলেন। টেলিভিশন শোতে হাজির হয়ে করোনা ভাইরাস বলেছে নানা কথা।
  মধ্যপ্রাচ্য ভিত্তিক সংবাদ মাধ্যম গালফ নিউজের খবরে বলা হয় যে, মিশরের জাবের আল কারমুতি নামে জনৈক সাংবাদিক মিসরের আল হায়াত চ্যানেলে সম্প্রতি একটি শো শুরু করেছেন। 'হোয়াট ইজ দ্য টক অ্যাবাউট?' শিরোনামে অনুষ্ঠানটি প্রতি সোমবার সম্প্রচারিত হয়ে আসছে। এই সপ্তাহের শোতে করোনা ভাইরাসের মতো দেখতে একটি মুখোশ পরে এক ব্যক্তির সাক্ষাৎকার নিয়েছেন জাবের। অনুষ্ঠানটি প্রচারের পর থেকেই তা ইউটিউবে ছড়িয়ে পড়তেই ভাইরাল হয়ে গেছে।
  সাক্ষাৎকারে সাংবাদিক জাবেরকে করোনা ভাইরাসরূপী ব্যক্তি বলেছেন, সামাজিক যোগাযোগ মাধ্যমে তাকে নিয়ে অযথাই আতঙ্ক ছড়ানো হচ্ছে। তার কারণে যে ক্ষতি হয়েছে, সেজন্য তিনি ক্ষমাপ্রার্থনাও করেন!
  সাংবাদিক জাবের 'করোনা ভাইরাসের' কাছে জানতে চান, কীভাবে ভাইরাসের প্রকোপ আটকানো সম্ভব? উত্তরে করোনা ভাইরাস বলেন, 'পরিষ্কার পরিচ্ছন্ন থাকতে হবে। ভালো ভাবে বার বার হাত ধুতে হবে।'
  সিঁড়ির রেলিংয়ের মতো জায়গায় বেশি হাত না লাগাতেও পরামর্শ দিয়েছেন প্রতীকি ওই 'করোনা ভাইরাস'। হাঁচি, কাশির সময় মুখ ঠিকভাবে ঢেকে নিতে হবে বলেও পরামর্শ দিয়েছেন।